ན་མོ་གུ་རུ། བློ་གྲོས་འབུམ་ཕྲག་དཔལ་མངའ་རྒྱལ་རྣམས་ཀྱི། །སྤྱན་སྔར་བཟང་པོའི་སྨོན་ལམ་རླབས་པོ་ཆེ། །ལྷག་བསམ་དག་པས་རྣམ་པར་བཏབ་པའི་དོན། །ལེགས་གྲུབ་དཔལ་ལྡན་བླ་མར་གསོལ་བ་འདེབས། །རྨད་བྱུང་རྒྱལ་སྲས་སྤྱོད་ལ་དབང་བསྒྱུར་ཞིང་། །ཕུལ་བྱུང་འགྲོ་ལ་བརྩེ་བའི་སྙིང་རྗེ་ཡིས། །མ་ལུས་སྐྱེ་དགུའི་དོན་བསྒྲུབ་ཆོས་ཀྱི་རྗེའི། །ཡང་སྤྲུལ་ཟླ་བ་གསར་བ་མྱུར་འབྱོན་ཤོག །རིགས་རུས་མི་དམན་དལ་འབྱོར་སྐྱེད་ཚལ་དུ། །ལུང་རྟོགས་ཡོན་ཏན་རྩ་བ་རབ་བརྟན་ཅིང་། །དགེ་ལེགས་བྱེ་བའི་མེ་ཏོག་ཆེས་གསལ་བའི། །ཡང་སྤྲུལ་པད་དཀར་མྱུ་གུ་ཉེར་འཁྲུངས་ཤོག །མཆོག་གསུམ་བྱིན་རླབས་བསྟན་བསྲུང་རྒྱ་མཚོ་ཡིས། །མཐུ་དཔུང་རྡོ་རྗེའི་དྲི་བཞོན་རབ་བསྐྱོད་དེ། །མི་འདོད་ཉེར་འཚེའི་མུན་སྟུག་མཐར་བྱས་ནས། །འཁྲུལ་མེད་མཆོག་སྤྲུལ་ཉིན་བྱེད་མྱུར་འཆར་མཛོད། །དེ་ལྟར་སྡེ་བཞིའི་ལང་ཚོ་དར་བའི་དཔྱིད། །མི་ནུབ་འགྲོ་བའི་གཙུག་ཏུ་རྟག་ལེན་ཞིང་། །བདེ་སྐྱིད་བཀྲ་ཤིས་གྲགས་པའི་སྒྲ་ཆེན་པོས། །སྲིད་པ་གསུམ་གྱི་ཁོང་ཡངས་འགེངས་པར་ཤོག །རྨད་བྱུང་སྲས་བཅས་རྒྱལ་བའི་བྱིན་རླབས་དང་། །རྟེན་འབྲེལ་བསླུ་བ་མེད་པའི་བདེན་པ་དང་། །བདག་གི་ལྷག་བསམ་དག་པའི་མཐུ་སྟོབས་ཀྱིས། །རྣམ་དག་སྨོན་པའི་གནས་ཀུན་འགྲུབ་པར་ཤོག །ཅེས་མཚུངས་མེད་ཆོས་ཀྱི་རྗེ་དམ་པ་བསྟན་འགྲོའི་དཔལ་མགོན་བཀྲ་ཤིས་འཁྱིལ་གྱི་དཔོན་སློབ་ཁྲི་ཟུར་བའི་སྤྲུལ་སྐུ་མྱུར་འབྱོན་འདི་ལྟ་བུ་ཞིག་དགོས་ཞེས་བླ་མ་གྲྭ་བཅས་ཀྱིས་བསྐུལ་ངོར། ༸བཙུན་པ་མི་བསྐྱོད་དགྱེས་བཞད་རྡོ་རྗེས་བགྱིས་པའོ།། །།